Karen Hækkerup (S), 2010-05-04:
Jeg har bedt om ordet i anden runde, for det bliver jeg næsten nødt til efter Dansk Folkepartis indlæg.
Dansk Folkeparti stiller sig herop på talerstolen og siger, at Socialdemokraterne er løbet fra et løfte om at ville indføre en permanent grænsekontrol.
Vi har egentlig haft debatten, hvor ikke alle Folketingets ærede medlemmer var til stede.
Derfor skal jeg beklage, at de, der var til stede, nu bliver nødt til at høre på det en gang til.
Men når tingene bliver gentaget fra Dansk Folkeparti på talerstolen, bliver jeg nødt til at svare igen.
Det er sådan, at hvis vi vil forhindre grænseoverskridende kriminalitet, skal vi gøre, hvad vi kan for at begrænse kriminaliteten, og vi skal gøre, hvad vi kan for at fange bagmændene, for hvis ikke vi satser på at fange bagmændene, har vi bare nye kriminelle på gaden dagen efter.
Men der er også et andet væsentligt punkt i den her sag, hvor jeg synes Dansk Folkeparti har fejlet, og det drejer sig om, hvordan vi egentlig taler om de her ting.
Jeg nævnte i mit ordførerindlæg, at det er rigtig vigtigt, at vi ikke mistænkeliggør alle.
Når fru Marlene Harpsøe eksempelvis stiller et spørgsmål omr, hvad vi gør med de østeuropæiske kriminelle, der vælter ind over vores grænser, synes jeg, det står lidt i kontrast til de tal, justitsministeren har været oppe at fortælle om, hvor vi altså har fået at vide, at det her drejer sig om ganske få mennesker.
Det er alvorligt, og vi skal gøre noget, men det er ikke sådan, at vi skal tale om alle østeuropæere, som om de bare er kriminelle, der er kommet efter os.
Dansk Folkeparti siger, at vi tidligere har lovet at ville have noget permanent grænsekontrol.
Det, vi har sagt, er, at vi inden for Schengensamarbejdet vil have nogle flere kontroller, og det sagde vi for et år siden, da bandekrigen var på sit højeste.
Så siger Dansk Folkeparti nu: Jamen der er jo stadig væk bandekrig.
Til det må jeg sige til hr. Peter Skaarup: Ja, det er der.
Og fra at vi i 2007 havde 141 mennesker, som vi overvågede, har vi i dag over 1.300 mennesker på vores lister, som politiet er ekstraordinært efter.
Derfor skubber det danske samfund et kriminalitetsproblem foran sig.
Det er bare ikke et problem, der har noget med østeuropæere at gøre; det har noget at gøre med en forfejlet retspolitik, som regeringen og Dansk Folkeparti har ført, hvor man i dag sætter bandemedlemmer i fængsler.
Vel vidende at de går ind for at rekruttere nye medlemmer, sætter man altså ikke folk ind i de særlige bandeafsnit, nej, man fordeler dem ud over alle de andre afdelinger, fordi vi ikke har pladser nok i vores bandeafsnit.
Vi har en ekstrem stigning i rekruttering af bandemedlemmer, og den udfordring, vi står over for i de kommende år, er ganske, ganske stor.
Men det ændrer ikke ved, at vi ikke løser det ved at sætte grænsebomme op omkring Danmark.
Det, der skal til, hvad det internationale samarbejde angår, er, at vi samarbejder på tværs af landegrænser, at vi bekæmper menneskehandel, at vi bekæmper alle de ting, som er så forfærdelige, og som Dansk Folkeparti i øvrigt ganske ofte ikke vil være med til at gøre noget ved.
Dansk Folkeparti har taget ordet, jeg ved ikke hvor mange gange til de forskellige ordførere under den her debat, men der er én ting, de har glemt, og det er at sige, at årsagen til, at der er så få toldere og så få kontroller, er, at det er Dansk Folkeparti selv, der har skåret ned.
Så hvis der er nogen, der vil komme med en kritik af regeringen eller en kritik af den politik, der er blevet ført, så må det være Dansk Folkeparti, der skal se sig selv i øjnene og sige: O.k., det er faktisk vores eget ansvar. Alle partier har bredt her i Folketinget sagt, at vi gerne vil diskutere, hvad vi kan gøre bedre, og hvor der er behov for at vi sætter mere ind med hensyn til handlede, med hensyn til kontroller, med hensyn til toldere.
Men Dansk Folkeparti vælger at lukke ørerne og står også alene i den her sag.